Timnaḍin yettuɛerben seg zik, d imezdaɣ n temnaḍt n tekesawt, d yinezliwen neɣ amzun d inezliwen « tafellaḥt-takesawt », anda assaɣ i ten-icudden s nesba akked llem (amyli), sɛan azal meqqar, ugar n wassaɣ-nsen akked wakal. Am wakken i d-nenna s uqbel, tamsalt-agi teɛna kan aneɛruḍ n usegzi ar aɣ-yeǧǧen aneḥṣu s unegmu yettbeddilen. Di liḥala tamezwarut, tamsalt teɛna timazdayin n tfellaḥt, ṭṭfent deg wakal-nni i xedment u sexdamenttt, acku tuqten yimezdaɣ deg-sent. Ma yella di liḥala tis snat, nufa-d iman-neɣ sdat n yegrawen n inezliwen (ur ttɣaman ara deg yiwen n umkan) drus yid-sen, anda tiwizi way-gerasen lsas-is d nesba akked llem. Di liḥala-nni tamezwarut, adeg anda zedɣen yettwaṭef, ulac abaṛani ara t-id-ikecmen. Ma yella di liḥala-nni tayeḍ, ɣef wakken ur qɛiden ara iɣimi deg yiwen n umkan, ggan-as abrid i ubaṛani ad d-yekcem. Di tazwara ad yilli d abeṛani, syin akin ad ibeddel adeg-is di tmetti s tsulya (jwaǧ), imir ad yuɣal yesɛa azref di temnaḍt-nni am netta am wiyaḍ.